Tizedik a Kovács, Demeter vegyes váltó
A tizedik helyen végzett a Kovács Sarolta, Demeter Bence páros vegyes váltóban, a varsói öttusa-világbajnokságon.
A vasárnapi verseny első számában, vívásban a magyarok a 12. helyen végeztek a húszcsapatos mezőnyben, miután 17 győzelmük mellé 21 vereséget gyűjtöttek be a pástokon. A 2×100 méteres úszást viszont megnyerték 1:52.08 perccel, ezzel némileg javítottak pozíciójukon. A lovaglásban két verőhibáért kaptak levonást, a 286 pontos teljesítményükkel ebben a számban kilencedikek voltak.

A kombinált versenynek – melyben mindkét csapattag 2×800 métert futott, közben pedig két sorozatot lőtt – nyolcadikként vághattak neki, végül két helyezéssel hátrébb fejezték be a napot.
    
Előzőleg egyéniben Kovács – aki mandulaműtétje miatt három hetet kihagyott a felkészülésből – hatodik, Demeter nyolcadik volt a világbajnokságon. 
    
A győzelmet a litvánok szerezték meg, s mellettük még a britek és a lengyelek állhattak fel a dobogóra. 

Eredmény – öttusa-világbajnokság, vegyes váltó

1. Litvánia (Justinas Kinderis, Laura Asadauskaite) 1518 pont
2. Nagy-Britannia (Joseph Evans, Kate French) 1515
3. Lengyelország (Szymon Staskiewicz, Oktawia Nowacka) 1504
...10. Magyarország (Demeter Bence, Kovács Sarolta) 1455 (vívás: 17 győzelem/21 vereség/190 pont, úszás: 1:52.08 perc/364 pont, lovaglás: 286 pont, lövészet-futás: 11:25.21 perc/615 pont)
Sport